તમિળનાડુમાં ભગવાન રામ અને રામસેતુના દ્રોહી, નાસ્તિકવાદના પ્રણેતા, ઉત્તર ભારત અને હિન્દીવિરોધી દ્રવિડ ચળવળના સૂત્રધાર, લિબરેશન ઓફ તમિળ ટાઇગર્સ ઇલમ (એલટીટીઇ) જેવી પ્રતિબંધિત ખૂનખાર ત્રાસવાદી સંસ્થાના પ્રગટપણે સમર્થક તેમ જ અલગ દ્રવિડ નાડુના ટેકેદાર એવા ભ્રષ્ટાચારમાં શિષ્ટાચાર નિહાળતા અવતારીપુરુષ મનાતા કળઇંગર (કળાના જાણકાર) એમ. કે. કરુણાનિધિના સાતમી ઓગસ્ટ, 2018ના રોજ મૃત્યુએ જાણે કે રાજકીય ખાલીપો સર્જ્યો છે. એ ખાલીપો ભરવાની વેતરણમાં આખું ભારત જાણે કે તેમની દફનવિધિમાં ઊમટ્યાનો માહોલ જોવા મળ્યો. તમિળનાડુનાં છ-છ વાર મુખ્યમંત્રી થવાનો વિક્રમ સર્જનાર જયલલિતા જયરામના રહસ્યમય મૃત્યુને હજી બે વર્ષ પણ પૂરાં નથી થયાં ત્યાં કરુણાનિધિ ગયા. છેલ્લાં પચાસ વર્ષથી દ્રવિડ મુન્નેત્ર કળગમ (દ્રમુક-ડીએમકે)ના પ્રમુખ રહેલા કળઇંગર કરુણાનિધિએ 94 વર્ષની વયે દેહ છોડ્યો.